CELEX: 62019TN0478
Language: mt
Date: 2019-07-05 00:00:00
Title: Kawża T-478/17: Rikors ippreżentat fil-5 ta’ Lulju 2019 — NRW. Bank vs SRB

9.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 305/57
            
         
      Rikors ippreżentat fil-5 ta’ Lulju 2019 — NRW. Bank vs SRB
      (Kawża T-478/17)
      (2019/C 305/68)
      Lingwa tal-kawża: il-Ġermaniż
      
         Partijiet
      
      
         Rikorrenti: NRW. Bank (Düsseldorf, il-Ġermanja) (rappreżentanti: D. Flore u J. Seitz, avukati)
      
         Konvenut: Il-Bord Uniku ta’ Riżoluzzjoni (SRB)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenut tas-16 ta’ April 2019 li tinkludi l-anness tagħha, rigward il-kalkolu tal-kontribuzzjonijiet ex ante lill-Fond Uniku ta’ Riżoluzzjoni għas-sena 2019, kif ukoll id-dettalji tal-kalkolu, sa fejn jikkonċernaw lir-rikorrenti bin-numru ta’ identifikazzjoni tal-istituzzjoni DE05740;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Din l-azzjoni hija indirizzata kontra d-deċiżjoni tal-Fond Uniku ta’ Riżoluzzjoni tas-16 ta’ April 2019 (SRB/ES/SRF/2019/10) li tinkludi l-anness tagħha, rigward il-kalkolu tal-kontribuzzjonijiet ex ante lill-Fond Uniku ta’ Riżoluzzjoni għas-sena 2019, kif ukoll id-dettalji tal-kalkolu, sa fejn jikkonċernaw lir-rikorrenti bin-numru ta’ identifikazzjoni tal-istituzzjoni DE05740.
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv, ibbażat fuq il-fatt li d-deċiżjoni kkontestata għandha tiġi annullata minħabba nuqqas ta’ motivazzjoni.
                  
                              —
                           
                           
                              Ir-rikorrenti ssostni li, skont it-tieni paragrafu tal-Artikolu 263 TFUE, id-deċiżjoni kkontestata għandha sempliċement tiġi annullata, peress li l-konvenut kiser ir-rekwiżiti formali essenzjali meta adotta d-deċiżjoni kkontestata. Id-deċiżjoni kkontestata hija mingħajr motivazzjoni suffiċjenti, li madankollu hija obbligatorja skont it-tieni paragrafu tal-Artikolu 296 TFUE.
                           
                        
            
                  2.
               
               
                  It-tieni motiv, ibbażat fuq il-fatt li d-deċiżjoni kkontestata kisret ir-Regolament ta’ Delega (UE) 2015/63 (1) li għandu jiġi interpretat fid-dawl ta’ dispożizzjoni legali superjuri
                  
                              —
                           
                           
                              F’dan ir-rigward, ir-rikorrenti ssostni li mill-interpretazzjoni neċessarja tar-Regolament ta’ Delega (UE) 2015/63 fid-dawl tad-Direttiva 2014/59/UE (2) u tar-Regolament (UE) Nru 806/2014 (3), jirriżulta li l-iffissar tal-ammont imwettaq mill-konvenut għandu jiġi orjentat b’mod obbligatorju lejn il-profil ta’ riskju, ħaġa li saret b’mod irregolari mill-konvenut. Minbarra dan, il-konvenut għandu jieħu inkunsiderazzjoni, fil-kuntest tal-interpretazzjoni tar-Regolament ta’ Delega (UE) 2015/63, l-għan stabbilit fid-Direttiva 2014/59/UE u fir-Regolament (UE) 806/2014 dwar il-protezzjoni tal-baġits pubbliċi, ħaġa li l-konvenut ma għamilx. Id-deċiżjoni kkontestata tikser ukoll il-prinċipju ġenerali ta’ ugwaljanza. Minbarra dan, l-applikazzjoni tal-konvenut tal-metodoloġija ta’ kalkolu fil-każ ta’ self bankarju fuq l-internet tikser ir-Regolament ta’ Delega (UE) 2015/63 kif ukoll ir-Regolament (UE) Nru 806/2014.
                           
                        
            
                  3.
               
               
                  It-tielet motiv, ibbażat, sussidjarjament, fuq il-fatt li l-Artikolu 5(1)(f) tar-Regolament ta’ Delega(UE) 2015/63 jikser dispożizzjoni legali superjuri
                  
                              —
                           
                           
                              Ir-rikorrenti ssostni li fil-każ li interpretazzjoni tal-Artikolu 5(1)(f) tar-Regolament ta’ Delega (UE) 2015/63 li tkun konsistenti ma’ dispożizzjoni legali superjuri, jiġfieri r-Regolament (UE) Nru 806/204, id-Direttiva 2014/59/UE kif ukoll il-prinċipju ġenerali ta’ ugwaljanza fit-trattament, ma tkunx possibbli, l-Artikolu 5(1)(f) tar-Regolament ta’ Delega (UE) 2015/63 jikser dispożizzjoni legali superjuri, huwa illegali u l-konvenut ma kellux japplikah.
                           
                        
            
                  4.
               
               
                  Ir-raba’ motiv, ibbażat, sussidjarjament, fuq il-fatt li l-ksur tal-metodoloġija ta’ kalkolu tar-Regolament ta’ Delega (UE) 2015/63 jikser dispożizzjoni legali superjuri
                  
                              —
                           
                           
                              Ir-rikorrenti tallega li, jekk il-konvenut applika l-metodoloġija ta’ kalkolu b’mod konsistenti mar-Regolament ta’ Delega (UE) 2015/63, il-metodoloġija ta’ kalkolu stabbilita fir-Regolament ta’ Delega (UE) 2015/63 stess tikser dispożizzjoni legali superjuri. Il-metodoloġija ta’ kalkolu ma tissodisfax ir-rekwiżiti tal-prinċipju ta’ ugwaljanza fit-trattament u tal-orjentazzjoni obbligatorja stabbilita skont ir-Regolament ta’ Delega (UE) 2015/63 u d-Direttiva 2014/59/UE.
                           
                        
            
                  5.
               
               
                  Il-ħames motiv, ibbażat fuq il-fatt li d-deċiżjoni kkontestata tikser l-Artikolu 8(2) tar-Regolament ta’ Implimentazzjoni (UE) 2015/81 (4).
                  
                              —
                           
                           
                              Fil-kuntest tal-ħames motiv, ir-rikorrenti ssostni li, b’riferiment għall-Artikolu 8(2) tar-Regolament ta’ Implimentazzjoni (UE) 2015/81, fid-dawl tal-fatt li r-rikorrenti waqfet milli taqa’ taħt il-kamp ta’ applikazzjoni tar-Regolament (UE) Nru 806/2014, il-konvenut kellu jnaqqas l-ammont kollu li kien għadu dovut tal-kontribuzzjoni li tħallset mir-rikorrenti fis-sena 2015 u li diġà ġie ttrasferit fis-Single Resolution Fund (SRF).
                           
                        
            
         (1)  Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).
      
         (2)  Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).
      
         (3)  Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
      
         (4)  Regolament ta’ Implimentazzjoni tal-Kunsill (UE) 2015/81 tad-19 ta’ Diċembru 2014 li jispeċifika kundizzjonijiet uniformi għall-applikazzjoni tar-Regolament (UE) Nru 806/2014 tal-Parlament Ewropew u tal-Kunsill fir-rigward tal-kontribuzzjonijiet ex ante għall-Fond Uniku ta’ Riżoluzzjoni (ĠU 2015, L 15, p. 1).